पाएं अपने शहर की ताज़ा ख़बरें और फ्री ई-पेपरडाउनलोड करें
जिले में शनिवार को लगातार चौथे दिन जिले में काेराेना के 200 से अधिक नए मामले सामने आए हैं। इससे पहले बुधवार को 214, गुरुवार को 241, शुक्रवार को 236 और शनिवार को 229 नए कोरोना संक्रमित मरीज मिले हैं। इस हफ्ते के 5 दिनों में कोरोना संक्रमण लगातार 200 के आंकड़े को पार कर रहा है।
इसके पीछे बड़ी वजह यह भी है कि चिकित्सा विभाग एक तरफ जहां प्रतिदिन औसत रूप से 900 सौ से अधिक सैंपल की जांच कर रहा है, वहीं प्रतिदिन विभाग की ओर से जिले भर में 12 सौ से अधिक सैंपल भी लिए जाने लगे हैं। जबकि अब तक कोरोना के 14 महीने में विभाग की ओर से अप्रैल के अलावा कोई भी महीना ऐसा नहीं रहा, जब प्रतिदिन 1000 से ज्यादा सैंपल लिए गए हों। शनिवार का दिन धरियावद के लिए थोड़ा राहत भरा रहा। क्योंकि यहां पर केवल 7 नए पॉजिटिव ही मिले।
229 में से 69 मरीज युवा
शनिवार की रिपोर्ट में प्रतापगढ़ शहरी और आसपास के क्षेत्र में मिलाकर सबसे अधिक 92, प्रतापगढ़ ब्लाॅक में 64, छोटीसादड़ी में 52, पीपलखूंट में 14 और धरियावद में सबसे कम केवल 7 नए कोरोना केस आए हैं। 19 अप्रैल से 13 दिनों में अब तक 9 बार ऐसा हो चुका है जब कोरोना के 100 या इससे अधिक मामले एक ही दिन में जिले में सामने आए हों। जबकि इनमें से 6 बार ऐसा हुआ है, जब कोरोना के मामले 200 से अधिक रहे हों।
अप्रैल में अब तक 23 अप्रैल को सर्वाधिक कोरोना के रिकॉर्ड 351 पॉजिटिव मरीज आए थे। शनिवार को जिले भर में मिले 229 में से 69 मरीज ऐसे हैं जिनकी उम्र 31 से 45 वर्ष के बीच है। 70 मरीज 46 से 55 वर्ष के हैं जबकि 41 मरीज 55 वर्ष से अधिक उम्र के हैं।
सर्वे की रफ्तार बढ़ाई, सैंपल लेने पर भी जोर : धरियावद क्षेत्र में वैसे तो शनिवार का दिन कोरोना के मामले में कुछ राहत भरा रहा लेकिन फिर भी यहां पर 7 नए संक्रमित केस तो मिल ही गए। जिस पर मेडिकल विभाग द्वारा उनको होम क्वारेंटाइन कर उपचार के लिए दवाइयां वितरण की गई। क्षेत्र में मेडिकल विभाग की एएनएम, आंगनवाड़ी कार्यकर्ता व सहायिका, शिक्षा विभाग द्वारा घर-घर सर्वे का कार्य जारी है ताकि ग्रामीण क्षेत्र में कोरोना कोरोना नहीं फैल सके।
पुलिस एवं प्रशासन द्वारा जो व्यक्ति होम कोरेंटिन है उस पर नजर रखी जा रही है। इन दिनों धरियावद का पूरा क्षेत्र ही कंटेनमेंट जोन है, ऐसे में यहां पर जरूरी सुविधाओं के अलावा अन्य सभी दुकानें पूरी तरह से बंद हैं और लोगों का आवागमन भी बंद है।
जाने किस ब्लॉक में कितने एक्टिव केस : जिले के 5 ब्लॉक में सबसे अधिक कोरोना पॉजिटिव अब भी प्रतापगढ़ ब्लॉक में है। यहां शहरी और आसपास के ग्रामीण क्षेत्र में मिलाकर 710 और ब्लॉक में 523 सहित कुल 1233 कोरोना के एक्टिव केस चल रहे हैं। इसके बाद धरियावद का नंबर आता है, यहां पर शहरी और ग्रामीण क्षेत्र सहित पूरे ब्लॉक में कुल 563 कोरोना पॉजिटिव मरीज हैं।
इसके बाद अरनोद में 351, छोटीसादड़ी में 370 कोरोना के एक्टिव केस चल रहे हैं। जबकि पीपलखूंट ब्लॉक में वर्तमान में केवल 86 एक्टिव केस हैं।
वर्तमान में 2603 एक्टिव केस
अब तक कोरोना संक्रमण से 30 लोगों की मौत हो चुकी है। वर्तमान में 2603 एक्टिव केस हैं। जिले में अब तक कुल 4443 कोरोना पॉजिटिव मिल चुके हैं। इनमें से 1815 रिकवर भी हो चुके हैं। 56 लोगों का उपचार प्रतापगढ़ और उदयपुर स्थित अस्पतालों में चल रहा है। अन्य लोग होम क्वारेंटाइन हैं। चिकित्सा विभाग की ओर से शनिवार को 791 सैंपल लिए गए। दिन में विभाग की ओर से 1014 सैंपल टेस्ट किए गए इनमें से 229 की रिपोर्ट पॉजिटिव रही जबकि बाकी सभी की रिपोर्ट निगेटिव आई।
चिकित्सा विभाग की ओर से अब तक जिले भर में 86 हजार 877 सैंपल लिए जा चुके हैं। इनमें रिकवरी रेट शुक्रवार के मुकाबले करीब 3% गिरकर 40.85 प्रतिशत तक पहुंच गई। दूसरी तरफ पॉजिटिव रेट भी शुक्रवार के मुकाबले बढ़कर 5.11 प्रतिशत तक पहुंच गई है। जबकि मृत्यु दर 0.61 प्रतिशत है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva bho_Deva hin_Deva hin_Deva zho_Hant eng_Latn